Sun aneng yuma,
sun ati yuk-yuk tamupra bei dinin,
Yesus er tenpuda,
mutu si Zaitun mutu deiki welepu.
Mapmaiya berekyopda,
kange di ton cap Yerusalem mutu beu.
Beudi,
Allah er gispal dona cap,
er si eremna cap,
tonda Allah er tep karerami ati dinin,
akati dam bura tara,
Yahudi yala gum nesala bulupra wengamyai bena buku.
Bukupa,
sun awekmai nesaladi,
‘Er upu gekepkup’ tenen,
bulupra bukmaipa,
erdi aupu gonga kepra peteremau.
Yesusdi peteremau taruda,
Allahdi,
‘Ukunkamrume,
angeda men kunkamrume,’
peipupa,
Musadi sekeiamu mem upu peteremna deiyo neng cap,
sun Farisi neng cap,
tenpu ner dopra,
Yesus kori duyai.
Anerda,
nimi konum domu dinin,
yuk ngebo cap tali upula nyakdareipa,
yuk neng kael kepidi,
aner tomopra dopra duyai.
Duyaidi,
abulupmai nesala sun urasin tara,
“Acapu teko,”
pepipa,
anerdi aweka dinmai nesala damai teku.
Ukupupa,
sun Yahudi yala deiyo nengdi Yesus tep upepi.
“Peteremna ngebo,
anerda,
nimi konum domu dinin,
yuk ngebo cap upula nyakdareipa,
yuk neng kael kepmangua tep,
aner tomopmape.
Musadi sekamseu mem upu neitamaida,
aner kupmautopu kunge nerapu yuma tep,
upepu.
‘Gel dopra sun nong deiki doprumdi,
potamkamrume,’
pepra sekamseu.
Musadi,
upepseu dinin,
kan puda,
ware tenepmaremdi,
pepkuserem do?”
pepra mawa di asipetepi.
Uda,
anengdi Yesus tep aupu pepra asipetepmaiya deiyoda,
‘Mali upu peptupa,
er tep,
“Kanda mali kupmareme,”
pepra,
er nong deiki mali upu pepra deiptepepa,
nesala yuma kael kepkung’ tenen,
asipetepi.
Utenepra asipetepi dinin,
Yesusdi er nong geipdongopudi,
kal-kal pemu tu akwamnga neitamai di,
er buru du di upu sekra deipu.
Upu sengmaupa,
sun anengdi tupa-tupa asimnapu kunmaipane,
Yesus tekrapudi,
aneng tep pepu.
“Sun atekmarum neng kankan,
mali keca tenpunge peda men kure ngebo akaptuopda,
angebodi aner nong deiki gonga kepra,
menmena gel doptudi poptue,”
pepu.
Upepu dingeda,
kange di ton cap,
er nong geipdongopudi,
kal-kal pemu tu kamnga neitamai di upu sengmau.
Aupu pepupa,
anesala yuma gekepmaidi,
sun yuma,
‘Uo,
ware kuptepe do?’
tenen,
ali kupupa,
tenpu-tenpu yuk-yuk bendopi.
Ada,
sun wisi neng menmena beipa,
aneng yuma tenpu-tenpu yuk-yuk banmaiyanen,
siryada Yesus cap,
atekmau ner cap,
sun butenepu tapipa,
aca kunmarei.
Yesus tekrapudi,
aner tep asipetepu.
“Ka nero,
aneng yumada,
dan mutu benmang do?
Sun kan-kan di,
tenpu ngebo peda,
‘Anerda mali kun ner cadi,
nun yumadi popmeko,’
pepra upu men bokeipmaker do?”
pepra asipetepu.
Asipetepupa,
anerdi,
“Gume,
naio,
sundi aupu men pepmanenge,”
pepu.
Upepupa,
Yesusdi pepu.
“Atep ne peda utopu aupu men pepkukene.
Ukutaruda,
kan mali kumem keca yuma tapra,
dumsisipu kunkamrume,”
pepu.